Az Európai Parlament állásfoglalása

( 2010. május 5.)

a Kábítószer és Kábítószerfüggőség Európai Megfigyelőközpontja 2008-as pénzügyi évre szóló költségvetésének végrehajtására vonatkozó mentesítésről szóló határozatának szerves részét képező észrevételekkel

AZ EURÓPAI PARLAMENT,

tekintettel a Kábítószer és a Kábítószerfüggőség Európai Megfigyelőközpontjának a 2008-as pénzügyi évre vonatkozó végleges éves beszámolójára,

tekintettel a Számvevőszéknek a Kábítószer és a Kábítószerfüggőség Európai Megfigyelőközpontja 2008-as pénzügyi évre vonatkozó éves beszámolójáról szóló jelentésére, a Megfigyelőközpont válaszaival együtt [1],

tekintettel a Tanács 2010. február 16-i ajánlására (5827/2010 – C7-0061/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel a Kábítószer és a Kábítószer-függőség Európai Megfigyelőközpontjáról szóló, 2006. december 12-i 1920/2006/EK európai parlamenti és tanácsi rendeletre [3] és különösen annak 15. cikkére,

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4] és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0067/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az alapjául szolgáló ügyletek jogszerűek és szabályszerűek,

B. mivel 2009. április 23-án a Parlament megadta a mentesítést a Kábítószer és a Kábítószerfüggőség Európai Megfigyelőközpontja igazgatójának a Központ 2007-es pénzügyi évre szóló költségvetésének végrehajtására vonatkozóan [5], és a mentesítési határozatot kísérő állásfoglalásban többek között:

- megállapította, hogy a Megfigyelőközpont eljárásokat és eszközöket hozott létre a rendszeres felügyeleti és utólagos ellenőrzések érdekében, valamint továbbfejlesztette a humán erőforrás-igazgatást, különösen egy elkötelezett humán erőforrás-portálnak a belső honlapján (intranet) történő létrehozásával,

- gratulált a Megfigyelőközpontnak a szintén lisszaboni székhelyű Európai Tengerbiztonsági Ügynökséggel való szoros együttműködéséért, hogy megosszák az épületeket, valamint közösen használják az infrastruktúrákat és szolgáltatásokat, továbbá tudomásul vette, hogy a Megfigyelőközpontnak saját helyiségeibe történő átköltözését 2009 harmadik negyedévére irányozták elő;

1. örömmel állapítja meg, hogy a Számvevőszék kellő mértékben megbizonyosodott arról, hogy a Megfigyelőközpontnak a 2008. december 31-én lezárult pénzügyi évre vonatkozó éves beszámolója minden lényeges szempontból megbízható, és hogy az alapjául szolgáló ügyletek egészében véve jogszerűek és szabályszerűek;

Teljesítmény

2. hangsúlyozza annak fontosságát, hogy a Megfigyelőközpont SMART-célkitűzéseket és RACER-mutatókat határozzon meg programtervezése terén, annak érdekében, hogy értékelhesse teljesítményét; tudomásul veszi azonban a Megfigyelőközpont azon állítását, miszerint figyelembe vette az említett észrevételeket a 2009-es munkaprogramjában;

3. felhívja továbbá a Megfigyelőközpontot, hogy fontolja meg a Gantt-diagram integrálását az egyes működési tevékenységeinek programozásába annak érdekében, hogy tömör formában jelezhesse az egyes alkalmazottak által egy projektre fordított időt, és ösztönözhesse az eredményorientált megközelítést;

4. megjegyzi, hogy a következő években a Megfigyelőközpont költségvetésének végrehajtására vonatkozó mentesítést még inkább a Megfigyelőközpont egész éves teljesítményére kellene alapozni;

Belső ellenőrzés

5. elismeri, hogy a Megfigyelőközpont a Belső Ellenőrzési Szolgálat (IAS) által 2006 óta tett 41 ajánlás közül 15-öt végrehajtott; megjegyzi, hogy a függőben lévő 26 ajánlásból 14 "nagyon fontosnak" tekintendő, és főként a költözésre való felkészülést (az új épület minőségellenőrzése, árvízkárok elleni óvintézkedések, üzletfolytonossági terv, berendezésekbe való beruházás) és a belső ellenőrzési előírások végrehajtását (a munkaerő előléptetése, értékelése, kockázatkezelés és a kivételek nyilvántartása) érinti;

6. tudomásul veszi, hogy 2008-ban a Megfigyelőközpont 107591,31 EUR kamatbevételt könyvelt el; az elszámolások éves lezárásából és a kamatfizetések összegéből arra következtet, hogy a Megfigyelőközpont tartósan magas készpénzállománnyal rendelkezik; tudomásul veszi, hogy 2008. december 31-én a Megfigyelőközpont készpénzállománya 1635537,86 EUR volt, és hogy 354051,31 EUR összegű előirányzatot, amelyet egy banki könyvelési hiba eredményeként a Megfigyelőközpont követelésében befolyó összegként számoltak el, 2009 elején jóváírásra került a Megfigyelőközpont bankszámláján; felhívja a Bizottságot, hogy vizsgálja meg, hogyan lehet biztosítani, hogy a 2343/2002/EK, Euratom rendelet 15. cikkének (5) bekezdésében megállapított "szükségleten alapuló készpénzgazdálkodás" elve teljes mértékben érvényesüljön, és milyen megközelítésbeli változtatásokra van szükség annak biztosításához, hogy a Megfigyelőközpont készpénzállományát a lehető legalacsonyabban lehessen hosszú távon is tartani;

7. a mentesítési határozatát kísérő egyéb, horizontális jellegű észrevételek tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2010. május 5-i állásfoglalására [6].

[1] HL C 304., 2009.12.15., 148. o.

[2] HL L 248., 2002.9.16., 1. o.

[3] HL L 376., 2006.12.27., 1. o.

[4] HL L 357., 2002.12.31., 72. o.

[5] HL L 255., 2009.9.26., 137. o.

[6] Elfogadott szövegek, P7_TA(2010)0139. Lásd e Hivatalos Lap 241. oldalát.

--------------------------------------------------